Tlačová správa

### Bambiriádni dobrovoľníci podali ruku už po siedmy krát

*(Liptovský Mikuláš, 11.06.2014) -*  Festival práce s deťmi a mládežou Bambiriáda 2014 v okrese Liptovský Mikuláš vyvrcholil v sobotu 7.6.2014 hlavným prezentačným dňom. V horúcu letnú sobotu sa stretli dobrovoľníci zo 17 organizácií, aby pripravili deťom a mladým z nášho mesta a okolia jedinečný deň plný hier a vystúpení. Viac ako 200 talentovaných vystupujúcich prezentovalo takmer 5 hodín svoje voľno časové aktivity – od hasičského cvičenia cez tanec až po sebaobranu.

Počas celého týždňa sa konali rôzne sprievodné podujatia na podporu myšlienky festivalu: „podaj ruku“. A tak si podávali ruky hráči 19 volejbalových a 7 futbalových tímov počas športových turnajov. Ruky si podali tiež členovia žiackych rád stredných škôl a organizácií navzájom a tiež s náhodnými okoloidúcimi v centre Liptovského Mikuláša na otvorení festivalu v stredu 4. júna. Podanú ruku od poslancov VÚC Žilina prijalo aj niekoľko mladých aktivistov a veria, že načrtnuté riešenia im pomôžu pohnúť s problémami v ich študentskom okolí. Podujatí siedmeho ročníka Bambiriády v okrese Liptovský Mikuláš sa zúčastnilo takmer 2000 návštevníkov a pripravovalo ich 70 dobrovoľníkov.

Tento rok sa Bambiriáda pripojila k celo európskej kampani „NO HATE“ (Bez nenávisti). *„Verím, že práve záujem talentovaných mladých ľudí zo znevýhodneného prostredia alebo s rôznymi formami fyzického či psychického znevýhodnenia, pomôže nám všetkým prekonať vlastné bariéry a budovať tak úctu ku každému človeku,“* povedal Jozef Korený, koordinátor Bambiriády 2014 v okrese Liptovský Mikuláš.

Podujatie sa konalo pod záštitou župana Juraja Blanára a primátorov miest Liptovský Mikuláš, Alexandra Slafkovského a Liptovský Hrádok, Branislava Trégera. Ďakujeme predovšetkým desiatkam dobrovoľníkov za ich čas, aktivitu a ochotu ale aj sponzorom a partnerom festivalu za podporu.

*Bambiriáda- festival práce s deťmi a mládežou sa na Slovensku koná od roku 2004. Je súčasťou medzinárodného podujatia, v ktorom úzko spolupracuje s Českou republikou. Hlavným koordinátorom Bambiriády je Rada mládeže Žilinského kraja*

Kontakt:

eRko – HKSD, OC Liptov, Morušová 523/4, 031 04 Liptovský Mikuláš

tel. 0908 777 161,

liptovskymikulas@bambiriada.sk

[www.bambiriada.sk](http://www.bambiriada.sk)